1 dood, 1 beseer toe hulle LUR wil beroofArgieffoto: https://pixabay.com Die onafhanklike polisieondersoek-direktoraat (Opod) het die ondersoek van ’n voorval van gewapende roof en skietery oorgeneem waarby Albert Fritz, die Wes-Kaapse LUR vir sosiale ontwikkeling, betrokke was. Die voorval het Saterdagoggend in Nyanga in Kaapstad plaasgevind. “Een verdagte is doodgeskiet en een is gewond tydens die aanval. ‘n Omstander is ook gewond tydens die poging tot gewapende roof van die LUR,” het die polisie laat hoor. Fritz was glo in ‘n motor besig om met sy woordvoerder te praat toe twee verdagtes hulle genader het en gepoog het om hulle van hul selfone te beroof. ’n Rower het een van Fritz se lyfwagte probeer skiet, maar sy vuurwapen het probleme gegee. Die lyfwag het glo sy selfoon op die grond gegooi om die rower se aandag af te trek en het toe sy eie wapen uitgeruk en losgebrand. Fritz het aan eNCA gesê die twee verdagtes het rustig oor die straat aangestap gekom.